Uznesenie Európskeho parlamentu o stave napredovania programu Galileo



Úradný vestník 306 E , 15/12/2006 S. 0393 - 0394



P6_TA(2006)0385 Galileo Uznesenie Európskeho parlamentu o stave napredovania programu Galileo Európsky parlament, - so zreteľom na oznámenie Komisie Európskemu parlamentu a Rade o stave napredovania programu Galileo (KOM(2006)0272), - so zreteľom na návrh nariadenia Európskeho parlamentu a Rady týkajúci sa uskutočnenia fázy budovania a inštalácie a fázy prevádzky európskeho programu satelitnej rádionavigácie, ktorý predložila Komisia (KOM(2004)0477) a so zreteľom na svoju pozíciu prijatú 6. septembra 2005 [1] v prvom čítaní na účely prijatia uvedeného nariadenia, - so zreteľom na nariadenie Rady (ES) č. 876/2002 z 21. mája 2002, ktorým sa zakladá spoločný podnik Galileo [2], - so zreteľom na návrh nariadenia Rady, ktorým sa menia a dopĺňajú stanovy spoločného podniku Galileo nachádzajúce sa v prílohe nariadenia Rady (ES) č. 876/2002 (KOM(2006)0351), ktorý predložila Komisia, - so zreteľom na nariadenie Rady (ES) č. 1321/2004 z 12. júla 2004 o štruktúrach riadenia európskych programov satelitnej rádiovej navigácie [3] a na návrh nariadenia Rady, ktorý predložila Komisia a ktorým sa mení a dopĺňa uvedené nariadenie (KOM(2005)0190), - so zreteľom na článok 108 ods. 5 a článok 103 ods. 2 rokovacieho poriadku, A. keďže Galileo je prvou európskou infraštruktúrou, ktorú spravuje Spoločenstvo, a preto predstavuje nové regulačné a finančné výzvy; keďže právne a procesné východiská nie sú zamerané na projekt, B. keďže Európsky parlament plne podporuje program Galileo prostredníctvom svojej legislatívnej a rozpočtovej právomoci (napríklad svojou vyššie uvedenou pozíciou zo 6. septembra 2005); uznáva, že Galileo je strategickým projektom, jedným z najdôležitejších pilierov Lisabonskej stratégie, ktorý ponúka veľké možnosti malým a stredným podnikom (MSP), C. keďže európski inžinieri a vývojoví pracovníci pracujúci v Európskej vesmírnej agentúre a kozmickom priemysle vykonali skvelú prácu; poznamenáva, že prvá experimentálna družica GIOVE-A už splnila svoje hlavné poslanie, technická stránka je v poriadku a najdôležitejším prvkom na dosiahnutie pokroku v rámci projektu je dobré riadenie; 1. vyzýva Komisiu, aby zvážila možnosti vykonania zmien právnych a procesných predpisov s cieľom zabezpečiť trvalé napredovanie projektu; upozorňuje na to, že to neznamená obmedzenie rozsahu pôsobnosti a právomoci inštitúcií, ale že to môže znamenať uplatňovanie riešení, ktoré budú kreatívnejšie a vhodnejšie na dosiahnutie cieľov programu; 2. berie na vedomie nový aktualizovaný plán a vyzýva Komisiu, aby ho plnila a presadzovala jeho dodržiavanie; v súvislosti so schválením koncesnej zmluvy žiada, aby bol informovaný o dodatočných nákladoch plynúcich z oneskorenia; okrem toho vyzýva Komisiu, aby včas informovala Európsky parlament o všetkých dôležitých budúcich zmenách, a nie až po niekoľkých rokoch; 3. víta dosiahnutý pokrok v rokovaniach s koncesionármi; vyzýva zúčastnené strany európskeho vesmírneho priemyslu, ktorí sú členmi konzorcia, aby sa snažili konštruktívnym spôsobom dosiahnuť dohodu, ktorá by umožnila tomuto spoločnému európskemu projektu čo najskôr prispievať k plneniu lisabonských cieľov; 4. vyzýva Európsky úrad pre dohľad nad GNSS, aby dva krát ročne predložil Európskemu parlamentu správu o napredovaní s osobitným zreteľom na pokrok v plnení úloh uložených Európskemu úradu pre dohľad nad GNSS od 1. januára 2007 podľa návrhu nariadenia, ktorým sa mení a dopĺňa nariadenie (ES) č. 1321/2004; 5. vyzýva Európsky úrad pre dohľad nad GNSS, aby udelil odborníkom, ktorých určil Európsky parlament štatút stálych pozorovateľov v súlade s článkom 5 ods. 5 nariadenia (ES) č. 1321/2004; 6. berie na vedomie pripravované nariadenie o verejnej regulovanej službe, na ktorú by podľa zelenej knihy o aplikáciách pripadalo približne 30 % príjmov z projektu; vyzýva Komisiu, aby doplnila chýbajúce nariadenia, ktoré sú potrebné na realizáciu aplikácií v rôznych oblastiach, čím by získali MSP dostatok času na prípravu svojej účasti; 7. vzhľadom na to, že tento projekt sa týka celého Spoločenstva, vyzýva Komisiu, aby zabezpečila, že Európsky parlament bude informovaný pred podpisom akejkoľvek zmluvy o inštitucionálnej účasti s tretími krajinami; 8. vyzýva Radu, aby zabezpečila, že v rámci tohto projektu už nedôjde k žiadnemu oneskoreniu; 9. poveruje svojho predsedu, aby toto uznesenie postúpil Rade, Komisii a vládam a parlamentom členských štátov. [1] Ú. v. EÚ C 193 E, 17.8.2006, s. 61. [2] Ú. v. ES L 138, 28.5.2002, s. 1. [3] Ú. v. EÚ L 246, 20.7.2004, s. 1. --------------------------------------------------